บลจ.ไทยพาณิชย์ส่งกองทุนพันธบัตรรัฐขาย9พันล.
บลจ.ไทยพาณิชย์ บุกกองทุนตราสารหนี้ระยะสั้น มูลค่ารวม 9,000&nbsp;ล้านบาท ลงทุนพันธบัตรรัฐบาล 3,6 เดือน และ 1 ปี&nbsp; เคาะผลตอบแทน 1-1.25% ต่อปี
24 มิ.ย. 2553

บลจ.ไทยพาณิชย์ บุกกองทุนตราสารหนี้ระยะสั้น มูลค่ารวม 9,000 ล้านบาท ลงทุนพันธบัตรรัฐบาล 3,6 เดือน และ 1 ปี  เคาะผลตอบแทน 1-1.25% ต่อปี
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ เปิดเผยว่า บริษัทฯ ได้เปิดเสนอขายกองทุนตราสารหนี้ระยะสั้นที่ลงทุนในพันธบัตรรัฐบาล พร้อมกัน 3 กองทุน มูลค่ารวม 9,000 ล้านบาท คือกองทุนเปิดไทยพาณิชย์พันธบัตรรัฐบาล 3M37  (SCBGB3M37) อายุโครงการประมาณ 3 เดือน มูลค่า 4,000 ล้านบาท กองทุนเปิดไทยพาณิชย์พันธบัตรรัฐบาล 6M64 (SCBGB6M64) อายุโครงการประมาณ 6 เดือน  มูลค่า 4,000 ล้านบาท และกองทุนเปิดไทยพาณิชย์พันธบัตรรัฐบาล 12M35 (SCBGB12M35) อายุโครงการประมาณ 12 เดือน  มูลค่า 1,000  ล้านบาท ระหว่างวันนี้จนถึงวันที่ 30 มิ.ย.นี้  ด้วยเงินจองซื้อขั้นต่ำเพียง 10,000 บาท
สำหรับนโยบายของ 3 กองทุนดังกล่าว จะเน้นลงทุนในตั๋วเงินคลังที่รัฐบาลค้ำประกันเงินต้นและดอกเบี้ย ในสัดส่วน 95% ส่วนที่เหลือลงทุนในเงินฝากประจำของธนาคารไทยพาณิชย์  โดยหลังจากหักค่าใช้จ่ายแล้ว กองทุน SCBGB3M37คาดว่าจะให้ผลตอบแทนประมาณ 1.00%  ต่อปี กองทุน SCBGB6M64 คาดว่าจะให้ผลตอบแทนประมาณ 1.10% ต่อปี และกองทุน SCBGB12M35 คาดว่าให้ผลตอบแทนประมาณ 1.25% ต่อปี
“กองทุนดังกล่าวเหมาะสำหรับผู้ที่ต้องการลงทุนระยะสั้นๆ ในระยะเวลา 3 เดือน 6 เดือน ไม่เกิน 1 ปี ที่ต้องการความมั่นคงสูง ความเสี่ยงต่ำ และยังให้ผลตอบแทนที่สูงกว่าอัตราดอกเบี้ยเงินฝากของธนาคารพาณิชย์ โดยไม่ต้องเสียภาษีเงินได้บุคคลธรรมดา ซึ่งเชื่อว่าจะได้รับการตอบรับจากผู้ลงทุนเป็นอย่างดี เพราะเป็นกองทุนสำเร็จรูปที่มีความชัดเจน และง่ายต่อการตัดสินใจลงทุน” นางโชติกา กล่าว